7 feite oor watergeboortes: Plas-plas die wêreld in
JY LEES NOU 7 feite oor watergeboortes: Plas-plas die wêreld in
Deur Louïne van der Vyver en Karin Steyn
Oorweeg jy 'n watergeboorte, maar jy wonder of dit gevaarlik is? Die vroedvrou Nicolette Barkhuizen besweer jou vrese.
Watergeboorte word beskou as 'n sagter en gemakliker geboorte wat die liggaam se intuïtiewe wysheid aanhelp.
"'n Vrou wat natuurlik die lewe skenk, besef dat sy tegelyk op haar sterkste én kwesbaarste is terwyl sy kraam. Daar is baie wat ons samelewing kan doen om geboorte 'n waardiger ervaring te maak," sê Nicolette Barkhuizen, 'n vroedvrou van Johannesburg wat al met talle watergeboortes langs die bad was.
"Dis heeltemal binne ons bereik om 'n omgewing te skep waarin 'n vrou in kraam gekoester en waardig voel, wat haar kan help om minder blootgestel te voel sodat sy haar aandag na binne kan draai. Wanneer sy haar kan afsluit van dit wat om haar aangaan en net kan fokus op wat in haar gebeur, word die innerlike kennis van 'ek weet hoe om die lewe te skenk' ontsluit."
Water bedek en water laat ontspan en dit laat 'n vrou in kraam veilig voel, sê Nicolette. Sy deel nog interessante feite oor watergeboorte.
Watergeboorte: Het jy geweet?
#1 Dit bied pynverligting
Warm water word beskou as 'n vorm van pynverligting. Dit stimuleer die vel, 'n sensoriese orgaan, wat dan veroorsaak dat jou liggaam endorfiene vrystel – die liggaam se natuurlike pynbeheerders wat amper dieselfde uitwerking as morfien het.
Wanneer water jou bedek, help dit om jou liggaam te laat ontspan, en ontspanning is 'n sleutelwapen teen pyn. 'n Ontspanne ma verduur minder angs en spierspanning, en daarom minder van die pyn wat met daardie spanning gepaard gaan. Met 'n watergeboorte is jy van die middellyf af ondertoe onder water en dié bedekking keer dat jy jou aan die wêreld blootstel. Die water skep 'n privaat, veilige hawe.
#3 Dis eenvoudig
'n Geboortebad kan gehuur word. Watergeboorte kan ewe suksesvol in 'n groot, gewone bad plaasvind. Raadpleeg jou vroedvrou oor die verskillende opsies en kies waarmee julle al twee gemaklik voel.
#4 Dit bied verskeie geboorteposisies
Sout word by die water gevoeg om dit te steriliseer en om jou te help dryf. Dit laat jou ligter voel en maak jou beweegliker in die water. So verander jy baie gemakliker van posisie. Alle geboorteposisies is moontlik in water – van sit en lê tot hurk, op jou knieë staan of handeviervoet staan. Hierdie proses is higiënies – die vroedvrou sal dadelik enige af- of uitskeiding uitskep indien nodig. Die hoë soutgehalte hou die water deurgaans gesteriliseer.
#5 Dis veilig
Die baba se hartklop kan met 'n Doppler-hartmonitor gemeet word terwyl jy in die water is. Dit sal jou en die kraamspan gerus hou. Jou baba sal nie onder die water probeer asemhaal nie, want hy kry sy suurstof steeds van die plasenta omdat die naelstring nog nie geknip is nie. Daarom kan jou baba nie verdrink nie.
#6 Dis strelend
Die temperatuur van die water word deurgaans op sowat 37,5 grade C gehou – min of meer die temperatuur van jou vrugwater. Die warm water hou jou perineum soepeler en verlaag so die gevaar van skeuring.
#7 Dis kalmerend vir jou baba
Die baba word binne-in die water gebore en kom dus hierdie wêreld binne in dieselfde omstandighede en temperatuur as wat hy jou liggaam verlaat het. Die temperatuur en gehalte van die geboortebadwater is soortgelyk aan jou vrugwater s'n. Dis met ander woorde 'n gemaklike oorgang vir baba van die baarmoeder na die buitewêreld.
Sagkens die wêreld in
Watergeboorte is veilig en gemaklik vir 'n ma in normale kraamomstandighede. Raadpleeg jou versorgingspan oor watergeboorte vir vroeggebore babas – hulle sal kan besluit of dit die beste opsie vir jou en baba is.
Waar die ma 'n infeksie het of wanneer vrugwater mekonium (baba se eerste stoelgang) bevat; of waar ma en baba probleme van 'n ernstiger aard het, word watergeboorte nie aanbeveel nie.
Nicolette raai mammas aan om in ag te neem dat 'n watergeboorte jou baba toelaat om sag en gemaklik in die wêreld te kom. "Baba se eerste ervaring van die wêreld beïnvloed hoe hy later in sy lewe die lewe op 'n onderbewuste vlak sien en ervaar. Jy hoef nie te kies tussen 'n veilige geboorte en 'n goeie ervaring nie. Jy kan die beste van al twee vir jou en jou baba hê."